KCE ยันผล Brexit ไม่กระทบธุรกิจ เหตุผลิตตามคำสั่งซื้อ-อุตฯยานยนต์ยังโต
KCE ยันผล Brexit ไม่กระทบธุรกิจ เหตุผลิตตามคำสั่งซื้อ-อุตฯยานยนต์ยังโต
24 มิ.ย. 2559

นายพิธาน องค์โฆษิต ประธานเจ้าหน้าที่บริหารและกรรมการผู้จัดการ บริษัท เคซีอี อีเลคโทรนิคส์ จำกัด (มหาชน) หรือ KCE เปิดเผยว่า  กล่าวกับ”อินโฟเควสท์”ว่า บริษัทแทบจะไม่ได้รับผลกระทบต่อกรณีที่อังกฤษลงประชามติออกจากสหภาพยุโรป (อียู) แม้ว่าจะมีสัดส่วนรายได้ส่วนใหญ่มาจากยุโรป 46% ก็ตาม แต่สินค้าของบริษัทมีการขายออกไปทั่วโลก อีกทั้งการผลิตสินค้าส่วนใหญ่เป็นไปตามคำสั่งซื้อที่มีเข้ามาของลูกค้า โดยเฉพาะจากอุตสาหกรรมยานยนต์ออกรถยนต์โมเดลใหม่ ๆ มากขึ้น ขณะที่อุตสาหกรรมยานยนต์ในประเทศยังมีทิศทางที่ดี โดยประเมินยอดการผลิตรถยนต์ในปีนี้ที่ระดับ 1.8-1.9 ล้านคัน ทำให้ยังมีความต้องการสินค้าเพิ่มขึ้นต่อเนื่อง
พร้อมกันนี้บริษัทยังได้ตั้งปรับเพิ่มเป้าหมายอัตราการเติบโตของรายได้ในปีนี้เป็น 15-17% จากเดิมคาดว่าจะเติบโต 10-15% จาก 1.25 หมื่นล้านบาทในปีที่แล้ว เนื่องจากมีคำสั่งซื้อเข้ามาเพิ่มขึ้น ขณะที่กำลังการผลิตของบริษัทยังอยู่ที่ระดับ 2.8-2.9 ล้านตารางฟุต/เดือน ซึ่งยังสามารถรองรับคำสั่งซื้อได้อย่างต่อเนื่อง
ปัจจุบัน KCE เป็นผู้ผลิตและจำหน่ายแผ่นพิมพ์วงจรอิเล็กทรอนิกส์ (PCB) ซึ่งเป็นชิ้นส่วนสำคัญในการประกอบสินค้าอิเล็กทรอนิกส์ต่าง ๆ โดยมีรายได้ส่วนใหญ่มาจากการส่งออก และมีกลุ่มลูกค้าหลักในยุโรปและสหรัฐ แบ่งเป็นสัดส่วนจากกลุ่มยานยนต์ และ กลุ่มที่ไม่ใช่ยานยนต์